שמואל אלעזר היילפרין

הרב שמואל אלעזר היילפרין (ט"ו בתשרי תרצ"ג, אוקטובר 1932 - י"ג באדר תשס"ט, מרץ 2009) היה רב שכונת בית ישראל בירושלים וראש ישיבת תורת אמת. חסיד חב"ד, דור שביעי לבעל התניא ומייסד ויו"ר איגוד צאצאי רבנו הזקן.

ביוגרפיה
נולד בירושלים ביום ט"ו תשרי, יום טוב ראשון של חג הסוכות תרצ"ג, להוריו, הרב חנניה יוסף והרבנית בריינה היילפרין.

נכד לשושלת רבנים שמוצאה בעיר ברז'ן שבגליציה.

אם אביו היא הרבנית פשה הדסה נינת הרבנית מנוחה רחל סלונים אם היישוב החב"די בעיר חברון, נכדת הרב בעל התניא.

למד בישיבת חיי עולם בירושלים, אצל הרב שלמה שרייבר, ראב"ד בד"ץ של אגודת ישראל בירושלים, ובישיבת סלבודקה בבני ברק בראשות הרב יצחק אייזיק שר והרב מרדכי שולמן.

בחודש אייר תשי"א החל ללמוד בישיבת תורת אמת חב"ד בירושלים, שם נעשה לתלמידו המובהק של ראש הישיבה, רבי משה אריה לייב שפירא, רבה של שכונת בית ישראל.

היה גם תלמידו של הרב שלמה יוסף זוין, שהסמיכו לרבנות ולדיינות וצירפו למערכת האנציקלופדיה התלמודית (בכרכים יב-טז), ככותב ובודק ערכים. הוא החשיב לרבותיו את המשפיע החב"די הרב נחום שמריהו ששונקין ואת הרב חיים שאול ברוק, ראש ישיבת אחי תמימים בראשון לציון.

בין השנים תשי"ב - תשי"ז ניהל את צעירי אגודת חב"ד בירושלים.

בשנת תשי"ז, 1957, נשא לאישה את הרבנית חסא יוכבד לבית משפחת הגר, בתו של רבי יהודה זונדל הגר מסטנוויץ סאווראן, נכדת הרב שמואל אהרון שזורי.

בשנים תשכ"ד - תשל"ו כיהן כראש ישיבת תורת אמת חב"ד בירושלים.

בשנת תשל"ו מונה לרב שכונת בית ישראל בירושלים.

בשנים תשל"ו - תשמ"ו כיהן כראש בית המדרש להלכה ודיינות "אהל מיטא" בירושלים.

בשנת תשמ"ח החל לכהן כרבו של בית הכנסת חב"ד "בית יוסף" בשכונה (כממלא מקום אביו).

היה ממונה וחבר הנהלת כולל חבת ירושלים של יוצאי גליציה.

נפטר בי"ג באדר תענית אסתר תשס"ט, ונקבר בהר המנוחות בירושלים.

בשנת תשל"ב (1972) הקים את איגוד צאצאי רבנו הזקן, במטרה לחזק את קשר צאצאי רבי שניאור זלמן מלאדי בעל התניא עם מורשת סבם. האיגוד מקיים כנסים שנתיים, אירועים אזוריים ומפגשי ענפים. בעבר הפיק האיגוד את ביטאון "מחצבת", והוא ממשיך להוציא לאור מנשרים ועלונים. האיגוד הוציא את "ספר הצאצאים" - ספר המרכז את אילן היוחסין לצאצאי רבי שניאור זלמן מלאדי. בספר מופיעים רוב אלו שנולדו עד לשנת הדפסתו בתש"מ (1980).

מתלמידיו
 הרב חנניה יוסף אייזנבך, ראש ישיבת תומכי תמימים חב"ד בבני ברק
 הרב עדין אבן ישראל (שטיינזלץ)
 הרב חיים יהודה רבינוביץ, אב"ד בירושלים
 הרב משה שפירא, ראש מדרשת "שובה" בעפרה

כתביו
פרסם מאמרי הגות ומחשבה בשבועון כפר חב"ד, ביומון המודיע ועוד. פלפולים תורניים וסוגיות הלכתיות פרסם בירחון "קול תורה" (שראה אור בעריכת סבו הרב שזורי) ובקבצים תורניים.
"ציון לנפש חי"ה" - הערות וביאורים על ספר התניא, לזכר רעייתו חסא יוכבד היילפרין (ירושלים, תשס"א).
 "בצילא דמהימנותא" - זיכרונות משהותו בחצר הרבי מנחם מנדל שניאורסון בברוקלין (טבריה, תשס"ט).
"מנחם משיב נפשי" - אסופת מאמריו סביב אישיותו של הרבי מנחם מנדל שניאורסון (קריית מלאכי, תשס"ח).
"אנשים של צורה" - מאמרי הערכה על רבותיו ומעצבי דמותו (כפר החורש, תשס"ו).
 תשובה הלכתית לפסק דין של הרב עובדיה יוסף.

משפחתו
 בתו שרה מלכה, רעיית הרב נחום וילהלם, מחבר הספר 'יסודות ושרשים בשער היחוד והאמונה'
 בתו הדסה יעקובוביץ, רעיית הרב יונה אלימלך יעקובוביץ, ר"מ בישיבת תומכי תמימים בקריית גת
 בנו הרב יצחק מאיר, יו"ר איגוד צאצאי רבנו הזקן
 בנו הרב משה צבי (חתן הרב ישעיהו הרצל) רב בית כנסת חב"ד בשכונת בית ישראל ומראשי איגוד הצאצאים
 אחיו הרב לוי יצחק הלפרין. היה ראש המכון מדעי טכנולוגי להלכה

קישורים חיצוניים
 ישיבת תורת אמת - אסופת מכתבי הרבי מליובאוויטש אל הרב היילפרין בקשר לתפקידו כראש הישיבה
 "אלופי ומיודעי" - הרב טוביה בלוי מספיד את הרב היילפרין
 "גאון אמיתי, חסיד אמיתי ומקושר אמיתי" - הרב היילפרין על רבו - הרב זוין
 "בא לי לבכות" - הרב היילפרין באיגרת לראש הממשלה בנימין נתניהו בימי ועידת ואי
 הרב וחברון - דוד וייס מסקר את פועלו של הרב היילפרין להנצחת דמותה של הרבנית מנוחה רחל סלונים
 "נשמה יתירה" - טור לזכרו בעיתון המודיע

הערות שוליים

קטגוריה:רבני חב"ד
קטגוריה:ירושלים: רבני שכונות
קטגוריה:בוגרי ישיבת תורת אמת
קטגוריה:בוגרי ישיבת חיי עולם
קטגוריה:משפחת סלונים
קטגוריה:עורכי האנציקלופדיה התלמודית
קטגוריה:רבני ישיבת תורת אמת
קטגוריה:בוגרי ישיבת סלבודקה (בני ברק)
קטגוריה:ראשי ישיבה חב"דיים
קטגוריה:בית ישראל (שכונה): אישים
קטגוריה:יהודים הקבורים בהר המנוחות
קטגוריה:משפחת הגר
קטגוריה:משפחת ובר (שזורי)
קטגוריה:ישראלים שנולדו ב-1932
קטגוריה:ישראלים שנפטרו ב-2009